મુંબઈ પર નજર નાંખો તો ખ્યાલ આવશે કે એક સ્વપ્નને ખાતર બરબાદ થયેલા લોકોનો વિરાટ જનરાશિ ત્યાં વિદ્યમાન છે. સપનાં તો સાકાર ન થયાં, અધૂરાં રહ્યાં, પરંતુ તેઓ પોતે પૂરા થઈ ગયા. કેવા કેવા અલગારી લોકો મુંબઈએ જોયા છે! એકનો ઉલ્લેખ કરવા જાઓ તો હજાર પંખી અવતરે! બધું જ છોડીને સપનાં પાછળ ઘેલા થઈને ફના થઈ ગયેલા લોકો! જે આયોજન કરે છે તે સ્વપ્નશીલ ન હોય! મૅનેજમૅન્ટ ગુરુઓ ભલે કહે કે સપનાંને સાક્ષાત કરવા, વાસ્તવમાં રૃપાંતરિત કરવા મૅનેજમૅન્ટ સિસ્ટમ અને સ્ટ્રેટેજી અપનાવો, પરંતુ જેમણે સપનાંઓને ખરેખર સાકાર કર્યા છે તેઓ પાસે એવી કોઈ સિસ્ટમ જોવામાં આવી નથી ને એવો વર્ગ બહુ મોટો છે. એમ તો આ દુનિયામાં એવા પણ અનેક લોકો છે જેઓ પહેલા એકાએક સફળ થયા છે ને પછી તેઓએ જાતે ઘડી લીધેલું સફળતાનું શાસ્ત્ર જગતને સંભળાવ્યું છે! મુંબઈમાં તો ઉદ્યોગ અને સિનેમા એમ બંને ક્ષેત્રોમાં સાવ ફકીર જેવા મહારથીઓ પગે ચાલતા સપનાની કેડીએ ચડ્યા છે ને પછી પોતાના ચાર્ટર પ્લેન લઈને ઊડ્યા છે. તેમણે સફળતાના ડંકા વગાડેલા છે.